b'\n_START_ARTICLE_\nRomeo in Julija\n_START_PARAGRAPH_\nRomeo in Julija je naslov tragi\xc4\x8dne ljubezenske zgodbe, ki je navdihovala ustvarjalce vseh generacij in umetni\xc5\xa1kih zvrsti._NEWLINE_Zgodovinarji nravi zatrjujejo, da so romanti\xc4\x8dno ljubezen v 11. stoletju \xc2\xbbizna\xc5\xa1li\xc2\xab\xc2\xa0provansalski popotni vitezi, \xc4\x8deprav je idealni vzorec odnosa med mo\xc5\xa1kim in \xc5\xbeensko, ki ga lahko tako ozna\xc4\x8dimo, opisan \xc5\xbee v stari zavezi, v poseben mit. V starih italijanskih kronikah so na\xc5\xa1li zapise o nesre\xc4\x8dni aferi, ki je bila ve\xc4\x8dkrat upesnjena v helenisti\xc4\x8dnem romanu in v poeziji zlatega rimskega obdobja. Visoka renesansa je ideal romanti\xc4\x8dne ljubezni priredila, v \xc4\x8dasu, ko so Verono pretresali pouli\xc4\x8dni spopadi med konkuren\xc4\x8dnimi klani in je bila vsaka ve\xc4\x8dja hi\xc5\xa1a v mestu obzidana in utrjena kot trdnjava, se je ta ljubezen pripetila dvema sprtima veronskima dru\xc5\xbeinama. Zgodbo o Romeu in Juliji je leta 1562 pod naslovom Tragicall Historye of Romeus and Juliet upesnil Angle\xc5\xbe Arthur Brooke. Po njenem vzoru je William Shakespeare leta 1593 zlo\xc5\xbeil nesmrtno tragedijo.\n_START_SECTION_\nZgodba\n_START_PARAGRAPH_\nKRATKA VSEBINA: V Veroni sta okrog 12. stoletja prebivali dru\xc5\xbeini Capulet in Monteg, ki sta bili sprti. Romeo je pripadal Montegom, Julija pa Capuletom. Na plesu, ki so ga priredili Capuletovi, sta se Romeo in Julija spoznala. Takrat Romeo ni vedel, da je Julija edina h\xc4\x8di Capuletov, Julija pa ne, da je Romeo edini sin Montegov. Ko sta se tega zavedla, sta bila \xc5\xbee strastno zaljubljena. Poznala sta se komajda nekaj ur, ko sta se \xc5\xbee poro\xc4\x8dila. Kmalu po poroki je Romeovega prijatelja Mercutia zabodel Julijin bratranec Tybalt. Tega ubije Romeo, zaradi \xc4\x8desar pa ga knez Verone iz\xc5\xbeene iz mesta. Julija je zaradi Romeovega izgona popolnoma nesre\xc4\x8dna, vse pa postane \xc5\xa1e slab\xc5\xa1e, ko izve, da so jo star\xc5\xa1i zaro\xc4\x8dili z grofom Parisom, njenim tedanjim snubcem. Julija v obupu odide do meniha, ki jo je poro\xc4\x8dil z Romeom in ga vpra\xc5\xa1a, kaj naj naredi. Ta ji da napoj, ki jo bo pogreznil v spanec za 42 ur, medtem, ko bodo njeni bli\xc5\xbenji mislili, da je mrtva. On bo pisal Romeu, mu povedal za na\xc4\x8drt in ta jo bo odpeljal k sebi. In res: dan pred poroko Julija spije napoj, se pogrezne v spanec, vsi Capuletovi pa mislijo, da je mrtva. Pokopljejo jo, pogreb pa vidi eden izmed Romeovih prijateljev in mu stra\xc5\xa1no vest tudi sporo\xc4\x8di. Ta ga dose\xc5\xbee hitreje, kot \xc5\xbeupnikovo pismo, (ki ga brat Janez sploh ni uspel dostaviti), zato se hitro odpravi v Verono in v Julijini grobnici spije strup. Ko se Julija zbudi, vidi mrtvega Romea, zato se zabode z njegovim no\xc5\xbeem. Naslednji dan dru\xc5\xbeina Capulet najde odprto grobnico v kateri le\xc5\xbeita Romeo in Julija, torej izve resnico o njiju. Dru\xc5\xbeini Capulet in Monteg po tej tragediji zakopljeta bojno sekiro.'